TITTEL Skjult matperle i Ørjaveita

INGRESS - Vi har kanskje ikke de mest eksponerte lokalene i Midtbyen, men besøket har tatt seg opp jevnt og trutt siden vi startet her i januar. Folk vil rett og slett ha gode, lokale matvarer.

Daglig leder i Veita Fisk & Gårdsmat, Dan Yaemsa-Art, smiler godt mellom kryddersild og storfiskball, torskefilet og fersk fiskegrateng. I kjøleskap og frysere bugner det også med lammebog, bacon og kortreiste pølser. 
Og alt dette er bare noen få eksempler på det brede utvalget Veita Fisk & Gårdsmat kan friste sultne trondhjemmere med.
- Vi har et meget godt samarbeid med Krifo Fisk, Trøndelag Sjømat og Harbak Gård. Alle er lokale aktører som leverer varer fra absolutt øverste hylle. Det er vi stolte av, sier Yaemsa-Art.

Fyller en nisje
Stig-Terje Eide er en av eierne bak Veita Fisk & Gårdsmat i Ørjaveita. De har allerede en eksisterende butikk på City Syd. 
- Vi bestemte at tiden var inne for å satse i bykjernen også, forteller han.
Eide har arbeidet innen matfaget, både som kokk og næringsdrivende, i over 35 år. 
Han innrømmer at å etablere butikk som satser på lokalprodusert mat  i Midtbyen - et handelsområde der mange aktører, både kjeder og frittstående, har slitt i motvind i mange år - ikke er en øvelse for den lettskremte.
- Heldigvis fikk vi en særdeles gunstig leieavtale med gårdeieren i oppstarten i januar. Det har vært avgjørende for at dette skal fungere. I tillegg har jeg trua på at vi fyller en matnisje som Midtbyen mangler, understreker han.
Yaemsa-Art, er enig med sjefen sin.
- Det har gått et halvt år siden vi åpnet dørene i Ørjaveita bak Byhaven. Jeg opplever at kundene setter pris på oss - og ikke bare som en kuriositet som de besøker én gang - mange kommer innom for å handle jevnlig. Det er bevis på at vi gjør noe riktig slik jeg ser det. Etterspørselen er definitivt der, legger han til.

Bare lokal kvalitet
Med 35 års fartstid i matbransjen er Eide veldig tydelig på hvilke produkter som får innpass i hyllene til Veita Fisk & Gårdsmat.
- Det skal være lokale råvarer fra produsenter i regionen. Fisk og skalldyr kommer fra Trondheimsfjorden eller fra Trøndelagskysten. Kjøttet kommer fra dyr som er alet opp på gårder i Trøndelag. På den måten kjenner vi hele næringskjeden: fra slakt og foredling, til butikk og kunde.  Det er viktig. Alle produktene er selvsagt rene, naturlige og fri for tilsetningsstoffer. I tillegg har vi mange glutenfrie alternativer, forteller Eide som veldig gjerne framhever hovedleverandørene til Veita Fisk & Gårdsmat.
- Krifo Fisk, som holder til i Roan i Åfjord, er en fantastisk leverandør av førsteklasses sjømat. Det samme gjelder også Trøndelag Sjømat. Kjøttproduktene våre får vi fra Harbak Gård i Fosen. Det er en gård og matprodusent vi er veldig glade for å samarbeide med, sier Eide.
Han kommer samtidig med et stikk til de som bestemmer i Trondheim.
- Jeg har drevet med mat det meste av livet. Det snakkes mye pent, men det tilrettelegges elendig for lokal sjømat, etter min mening. Måten for eksempel Ravnkloa har blitt behandlet på er rett og slett en skam. Enorme muligheter der, men absolutt ingenting skjer. Bare trist, fastslår han.

Celeber nabo
Ørjaveita, der Veita Fisk & Gårdsmat er lokalisert, er kanskje ikke den mest synlige i bybildet. Men det er veldig lett å finne fram. Den nærmeste naboen er nemlig den mye omtalte restauranten Fagn med en stjerne i Michelinguiden.
- Det er veldig kjekt å ha en så celeber nabo, smiler daglig leder Yaemsa-Art mens han guider rundt i butikken.
På spørsmål om hvem den typiske kunden er, tar han en kort tenkepause.
- Det er i hovedsak voksne mennesker, men også en del yngre. For oss er det viktig å ha et utvalg som er tilgjengelig. Da snakker jeg alt fra fileter av torsk, sei og laks som krever litt tilberedning, til ferske fiskegratenger og pølser du kan putte rett i ovnen eller i stekepanna. Enkelt og greit, smiler han.
I tillegg til et stort og bredt utvalg av sjømat og kjøtt har de også sauser, krydder og urter på hyllene. Alt fra lokale leverandører selvsagt. De jobber nå med å få grønnsaker fra bønder i Trøndelagsregionen inn i vareutvalget.
Oppe i andre etasje har driverne bak butikken til og med innredet et lite galleri der trønderske kunstnere kan vise fram arbeidene sine. 
Det er med andre ord mat for både magen og hodet i Ørjaveita. 

BILDETEKSTER

VFG001: Nysatsing i Ørjaveita. Veita Fisk & Gårdsmat har Michelin-restauranten Fagn rett bak som nærmeste nabo. Daglig leder i Veita Fisk & Gårdsmat, Dan Yaemsa-Art, synes det er kjekt med celebert naboskap.

VFG002: En rustikk bakgård. Stig-Terje Eide er en av eierne bak Veita Fisk & Gårdsmat. Eide har arbeidet innen matfaget, både som kokk og næringsdrivende, i over 35 år. 
- Jeg har trua på at vi fyller en matnisje i Midtbyen, sier han.

VFG003: Fra Trøndelag - selvfølgelig. Det bugner av godsaker fra Harbak Gård i Fosen.

VFG004: Deilig lokalprodusert kryddersild. Krifo Fisk, som holder til i Roan i Åfjord, er leverandør av førsteklasses sjømat.

VFG005: Fyll handlekurven hos Veita Fisk & Gårdsmat.

VFG006: Veita Fisk & Gårdsmat i Ørjaveita ligger i hjertet av Midtbyen.